Ritratt: Miguela Xuereb .td_uid_2_606c9e9cd134a_rand.td-a-rec-img{text-align:left}.td_uid_2_606c9e9cd134a_rand.td-a-rec-img img{margin:0 auto 0 0} Bħal donnu se jaqa' xi kastig fuq il-familja, jekk m'intix se tingħaqad fil-mixja ta' fidi mal-eluf ta' Maltin wara l-istatwa tad-Duluri. Però mbagħad lanqas qatt tgħaddili minn moħħi nieqaf u naħseb fuq il-batut, fuq il-fqir, fuq min qed jgħix f'sodda jew jiddedika ħajtu mal-marid. Għal xi wħud iħossu li naqsu jekk ma żejnux inkwatru tad-Duluri fit-tieqa bil-fjuri u x-xemgħat, imma mbagħad insensittiv lejn tant ommijiet ibatu kontinwament minħabba wliedhom li daħħlu lilhom u lill-familja tagħhom f'xebgħa nkwiet. Hawn min iħossu vojt għax ma refax fl-istatwa jew almenu serva ta' forċina fl-istatwa, però mbagħad jibqa' passiv quddiem dak iż-żagħżugħ jorqod fil-karozza minħabba sitwazzjoni ta' kriżi finanzjarja. Jibqa' passiv quddiem ommijiet siekta u msawta fis-skiet bejn erba' ħitan. Jien rajt b'għajnejja missier jidgħi dagħa nvażat għax f'Jum id-Duluri ra lil ibnu jiekol pasta bil-krema, però li d-dagħa kienu mżejna u bl-aġġettivi għenuh jiżvoga d-dwejjaq li kellu. Reliġjon tas-santi. Stejjer u stejjer u stejjer differenti kontinwi u kullimkien. Stejjer imżewqa u kkuluriti kemm trid. Dejjem tisma' u tara l-ġdid. Wara kull wiċċ bi storja differenti. M'iniex nifhem 'il fejn mexjin! Sa minn dejjem kont midħla ta' bnedmin li daqu x-xafra tal-moħriet, però kemm ilni fil-politika, l-istejjer isejħuli kontinwament. Gratitudni tal-fiduċja, fl-istess ħin nitlob lil Alla jagħtini s-saħħa għax trid tkun tassew b'saħħtek biex tibqa' għaddej. Fi tmiem il-jum, dawn l-istejjer tħosshom xorbulek demmek kollu. Imma l-akbar weġgħa meta tara bosta bnedmin jistgħaġbu bl-istorja, imma jieqfu hemm. Ħadd mhu lest li jmidd idejh. Tajjeb jien, tajjeb kulħadd. L-akbar weġgħa meta tara bnedmin passivi quddiem sitwazzjonijiet kattivi. Deħlin f'kultura fejn kulħadd moħħu fih innifsu, f'xejn aktar. Kultura fejn tuża l-bnedmin bħallikieku f'ħajtek dawn daħlu sakemm għalqet l-expiry date. M'iniex nifhem 'il fejn mexjin. Kultura fejn kulħadd iniżżel ix-shutter, forsi minħabba t-tbatija li għaddew minnha. Kultura fejn kulħadd qed jagħlaq qalbu, forsi biex ma jkomplix iweġġa'. Qed insiru insensittivi ma' xulxin. Agħar minn hekk, xi wħud lesti jemarġinaw u jkissru lil xi wħud, għax bil-preżenza tagħhom iħossuhom skomdi minħabba opinjoni jew ideat differenti. Bla ma tinduna kif emarġinawk, int tispiċċa fil-periferija tad-dinja. Din hija l-agħar forma ta' tbatija. Atteġġjament li jkisser lil bniedem. Għax trid tgħaddi minnha, fil-veru sens tal-kelma biex tifhem it-tbatija, ta' meta tiġi mwarrab u rredikolat u fuq kollox emarġinat, għax int differenti minn oħrajn, jew għax m'intix ta' klassi daqs oħrajn, jew agħar minn hekk għax taħsibha differenti minn oħrajn. F'mumenti bħal dawn għażilt li nħallas prezz u nimita xi ftit lil wieħed mid-dixxipli li baqa' taħt is-salib. Qatt ma ddejjaqt ngħid min jien u kif naħsibha, għalkemm forsi żgħir u f'minoranza, ma jimpurtax jekk xi minn daqqiet imkasbar. Forsi din hija għajta urġenti, ta' min ġie trattat b'inġustizzja, u ħalliet fik rabja inspjegabbli. Forsi wkoll minħabba din l-inġustizzja weħel ma' rasek kull min jiġi quddiemek. Din hija kefrija li bniedem jesperjenza, l-aktar meta kollox huwa sottili u fis-skiet. Ma tafx minn fejn se tibda, u fil-veru sens tal-kelma tħossok Duluri taħt salib. L-unika konsolazzjoni f'dawn il-mumenti, fejn tħares 'il fuq u tibqa' tittama. Nittama li miexi 'l quddiem u fid-direzzjoni li twassalni lejn destinazzjoni. Destinazzjoni li fuq kollox tgħinni nidħol fija nnifsi, biex naħseb, inwieġeb u fuq kollox nitlob…. imma fuq kollox nagħmel dixxerniment u naħseb ftit fuq kif ġibt ruħi mal-proxxmu matul l-aħħar xhur. Naħseb ftit jekk kontx ta' sapport mal-batuti li ltqajt magħhom. Jekk kontx arroganti ma' min forsi talabni xi ħaġa tal-flus għal tal-linja. Jekk kontx qed neskludi bnedmin bi kliemi. Il-mixja wara d-Duluri mhijiex kwistjoni ta' mixjiet warajha, jew kemm il-katina rbatt ma' saqajja u saħansitra mxejt ħafi quddiem in-nies tar-raħal. Id-Duluri llum hija kwistjoni ta' dixxerniment bejnek u bejn ruħek, fejn b'onestà tistaqsi jekk quddiem it-tbatija kontx ta' sapport, u jekk ħriġtx għonqok għal batut. Żomm f'moħħok li wara kull wiċċ hemm storja x'tiġi rrakkuntata, u kull wiċċ għandu qalb. Irrid niftakar u nżomm f'moħħi li hemm barra hemm bnedmin bi qlub minfuda b'sejf… .td_uid_3_606c9e9cd1545_rand.td-a-rec-img{text-align:left}.td_uid_3_606c9e9cd1545_rand.td-a-rec-img img{margin:0 auto 0 0}